Peter Skaarup (DF), 2013-05-07:
Tak for det, og tak til Folketingets partier for en fornuftig debat om bekæmpelsen af bander.
I Dansk Folkepartis synes vi, det er godt, hvis Folketinget stille og roligt hele tiden kan sætte fokus på bekæmpelsen af den organiserede kriminalitet, fordi for den borger eller de borgere, det går ud over, er det så utryghedsskabende, som det næsten kan være, hvis andre i forening, altså i en bande, virker truende, udøver kriminalitet mod enkeltpersoner eller grupper.
For det er noget, der på en helt anden måde end den enkelte kriminelle handling – f.eks. knytnæveslag eller vold eller lignende – psykisk går hårdt ud over dem, der er ofre for de her kriminelle handlinger.
Og derfor er det ikke noget, vi skal tage let på.
Det er ikke noget, hvor vi skal sidde på hænderne fra Folketingets side uden at gøre noget ved det, når vi taler om initiativer i forhold til bekæmpelsen af bandekriminalitet.
Derfor synes jeg jo også, det så er ærgerligt, at man – hvor vi set med Dansk Folkepartis øjne ser meget fornuftige takter fra Venstre, Konservative og Liberal Alliance under en debat som den her – kan se, at dem, der sidder på magten, altså regeringspartierne Socialdemokraterne, Socialistisk Folkeparti og Det Radikale Venstre, kraftigt bakket op af Enhedslisten, kommer med en så fattig vedtagelse, som det reelt er – altså fuldstændig uden indhold.
Der er ikke noget konkret i det forslag til vedtagelse, der ligger, og man skulle næsten tro, at det var ovre i fru Pernille Skippers skrivestue, at regeringen havde siddet og forfattet det her.
For Enhedslisten – det kunne vi høre på ordførertalen – vil jo ikke ret meget i forhold til bekæmpelse af bandekriminalitet, og de vil slet ikke straffe de bandemedlemmer, der begår kriminalitet.
Der håbede jeg og Dansk Folkeparti på, at her så regeringen – eller i hvert fald Socialdemokraterne – lidt anderledes på det.
Det kommer bare ikke rigtig til udtryk i den vedtagelse, der ligger på bordet i dag, og der har heller ikke være noget tilsagn om, at man i det mindste vil indbyde til en kop kaffe i Justitsministeriet og høre på, hvad partierne mener og lave en aftale, der virkelig kan sætte ind over for bandekriminalitet.
Det, der kommer fra justitsministeren, er sådan noget med: Nåh, jamen der var en aftale omkring noget med fængsler, hvor specielt Venstre og Dansk Folkeparti får på hattepulden, fordi de ikke var med i den aftale.
Man glemmer jo så fra justitsministerens side at nævne, at det skyldtes, at pengene til den aftale lige pludselig ovre i Justitsministeriet skulle tages fra danskernes tilskud til tandrensning, og at man heller ikke i den aftale gør nok for at udsende og udvise personer, der har begået kriminalitet i Danmark, til afsoning i deres hjemland.
Her er Danmark i eklatant grad bagefter eksempelvis de andre nordiske lande, og vi lever altså med, at der er ca. 1.100 ikkedanske statsborgere i vores fængsler, som vi betaler til, så de kan sidde i fængsel der.
Det var dog bedre, at de pågældende kom hjem og afsone i deres hjemland og vænnede sig til, at det altså er der, deres tilværelse skal være.
Så er der politiets situation, hvor jeg heller ikke synes regeringen tager det her alvorligt.
Politiet oplever en ekstrem belastning på grund af bandekriminaliteten lige nu.
Man har meget få ressourcer at gøre godt med.
Man har en situation, hvor politistyrken gradvis bliver ældre, og der er ikke nogen plan for, hvordan man kan få fornyet den politistyrke.
Det vil regeringen heller ikke være med til.
Her er der brug for, at man sadler om og ser lidt frem i tiden og ser på det, at der faktisk bliver behov for, at vi ansætter flere politibetjente – langt flere politibetjente – i fremtiden, for ellers kan vi ikke modgå den her udvikling.
Så har vi også i Dansk Folkeparti noteret os, at justitsministeren ikke gør noget for at udvise kriminelle indvandrere, som bruger de danske gader som legeplads, tumleplads for deres kriminelle aktiviteter.
Og det er meget fint, at hr. Ole Hækkerup som ordfører siger: Jamen der blev ikke sagt noget i min ordførertale, der talte imod at gøre det.
Nej, men der bliver altså heller ikke gjort nok for, at de 235 ikkedanske statsborgere, der er bandetilknyttet, rent faktisk bliver udvist.
Prøv lige at tænke på, hvor stort et problem det er for indvandrere i Danmark, at vi har den her kriminalitet blandt en lille gruppe fuldstændig utilpassede unge, der ikke har dansk statsborgerskab.
Vi kunne jo gøre en kæmpe integrationsindsats for mange lovlydige indvandrere i Danmark, hvis vi tog fat i den her situation i stedet for at sidde på hænderne.
Så alt i alt: Det taler for, at vi skal i omdrejninger, og at regeringen bør gøre noget.
Jeg synes desværre, der sker for lidt, vil jeg sige til justitsministeren.